פול וולקר

פול אדולף וולקר (באנגלית: Paul Volcker; 5 בספטמבר 1927 – 8 בדצמבר 2019) היה כלכלן אמריקאי, ממוצא יהודי, שכיהן כיושב ראש הבנק הפדרלי (פדרל ריזרב) בשנים 1979–1987.

קורות חייו 
וולקר נולד בניו ג'רזי, ולמד באוניברסיטת פרינסטון, אוניברסיטת הרווארד ובית הספר לכלכלה של לונדון. הוא עבד בתפקידים שונים בממשל האמריקאי ובבנק צ'ייס מנהטן. בזמן עבודתו במשרד האוצר, וולקר לקח חלק בביטול ההמרה בין הדולר לזהב ב-1971, מהלך שביטל למעשה את הסכם ברטון-וודס. לאחר כהונה כראש הבנק הפדרלי של ניו יורק, הוא מונה על ידי הנשיא ג'ימי קרטר לראשות הבנק הפדרלי של ארצות הברית.

נהוג לתת לוולקר ולבנק הפדרלי את הקרדיט לסיום משבר הסטגפלציה של שנות ה-70. אולם הדרך בה וולקר עשה זאת, על ידי שיעורי ריבית גבוהים לתקופה ארוכה, גררה ביקורת קשה כלפיו וכלפי הבנק הפדרלי בכלל.

לאחר פרישתו מתפקיד ראש הבנק הפדרלי, וולקר חזר למגזר הפרטי, אם כי הוא המשיך לכהן בתפקידים ציבוריים מדי פעם.

מונה ב-1995 לעמוד בראש הוועדה שתפקידה היה לשאת ולתת עם הבנקים השוויצרים על החזרת הכספים בחשבונות הרדומים של יהודים שנספו בשואה. חקירה של שלוש שנים שנערכה על ידו העלתה כי כ-54,000 חשבונות של ניצולי שואה נפתחו בתקופת מלחמת העולם השנייה בשוויץ. הבנקים זוכו מהשמדה שיטתית של העדויות לקיום החשבונות, אולם מספר בנקים הואשמו בהטעיית הקורבנות.

בנוסף לכך, הנהיג את הוועדה לחשדות שחיתות בפרויקט הנפט תמורת מזון.

בינואר 2008 הוא תמך במועמדותו של ברק אובמה לנשיאות ארצות הברית.

נפטר ב-8 בדצמבר 2019.

קישורים חיצוניים

הערות שוליים

ניו יורק: אישים
כלכלנים אמריקאים
יושבי ראש הבנק הפדרלי של ארצות הברית
בוגרי אוניברסיטת פרינסטון
בוגרי אוניברסיטת הרווארד
חברי ועד השלישייה
אמריקאים שנולדו ב-1927
אמריקאים שנפטרו ב-2019